### NN 86/2025 (4.6.2025.), Pravilnik o potporama za stjecanje prve stambene nekretnine

Ministarstvo prostornoga uređenja, graditeljstva i državne imovine

1177

Na temelju članka 30.f stavka 3. Zakona o društveno poticajnoj stanogradnji (»Narodne novine« broj 109/01., 82/04., 76/07., 38/09., 86/12., 7/13., 26/15., 57/18., 66/19., 58/21. i 72/25., u daljnjem tekstu: Zakon), ministar prostornoga uređenja, graditeljstva i državne imovine donosi

PRAVILNIK

O POTPORAMA ZA STJECANJE PRVE STAMBENE NEKRETNINE

I. OPĆE ODREDBE

Članak 1.

Predmet ovog Pravilnika je utvrđivanje uvjeta, mjerila i postupka isplate potpore za stjecanje (kupoprodajom ili gradnjom) prve stambene nekretnine za potrebe vlastitog stanovanja temeljem članka 30. c Zakona o društveno poticanoj stanogradnji.

II. PRAVO NA ISPLATU

Članak 2.

(1) Pravo na isplatu potpore za stjecanje (kupoprodajom ili izgradnjom) prve stambene nekretnine ostvaruje državljanin Republike Hrvatske koji u trenutku podnošenja zahtjeva kumulativno ispunjava uvjete propisane člankom 30.c Zakona o društveno poticanoj stanogradnji.

(2) Pravo na isplatu potpore odnosi se i na svakog državljanina Republike Hrvatske koji je sukladno članku 30.c Zakona kupio ili izgradio prvu stambenu nekretninu za potrebe vlastitog stanovanja, zajedno s drugom osobom s kojom je uspostavljeno suvlasništvo na toj nekretnini.

(3) Zahtjev za isplatu potpore podnosi se Agenciji za pravni promet i posredovanje nekretninama, Zagreb, Savska cesta 41 (dalje: APN), na propisanom obrascu s dokumentacijom kojom se dokazuje ispunjavanje uvjeta za ostvarivanje prava na isplatu potpore.

III. ODOBRAVANJE PRAVA NA ISPLATU POTPORE

Članak 3.

(1) Pravo na isplatu potpore iz članka 30.c Zakona utvrđuje APN rješenjem na temelju podnesenog Zahtjeva.

(2) Zahtjev mora sadržavati ime, prezime i osobni identifikacijski broj podnositelja zahtjeva.

(3) Potpis podnositelja zahtjeva na Zahtjevu mora biti ovjeren od javnog bilježnika.

(4) U slučaju da se vlasnicima nekretnine kojom se rješava stambeno pitanje upisalo više članova uže obitelji, APN-u se može podnijeti samo jedan ispunjeni Zahtjev te sva potrebna dokumentacija za sve članove uže obitelji.

(5) Podnositelj zahtjeva uz zahtjev kojim potražuje isplatu potpore za kupnju stambene nekretnine mora priložiti:

a) presliku osobne iskaznice

b) ugovor o kupoprodaji stambene nekretnine za čiju se kupnju traži potpora, sklopljen nakon 1. 1. 2025. godine

c) presliku zemljišnoknjižnog izvatka ili izvatka iz knjige položenih ugovora

d) potvrdu o prijavi prebivališta podnositelja zahtjeva i članova uže obitelji na adresi na kojoj se nekretnina nalazi, ne stariju od 30 dana od dana podnošenja Zahtjeva

e) dokaz o prodaji nekretnine ako je u vlasništvu ili suvlasništvu imao nekretninu koja se ne smatra odgovarajućom u smislu članka 21. stavka 4. ovoga Zakona,

f) rješenje o utvrđivanju poreza na promet nekretnina temeljem ugovora o kupoprodaji nekretnine nakon 1. 1. 2025. godine i dokaz o uplati temeljem istog ili račun prodavatelja izdan nakon 1. 1. 2025. godine u kojem je iskazan porez na dodanu vrijednost ili da je porez na dodanu vrijednost sadržan u kupoprodajnoj cijeni nekretnine za koju se traži potpora i dokaz o uplati istog

g) broj računa na koji se traži isplata potpore i kreditna institucija kod koje se račun vodi.

(6) Podnositelj zahtjeva uz zahtjev kojim potražuje isplatu potpore za gradnju obiteljske kuće mora priložiti:

a) presliku osobne iskaznice

b) uporabnu dozvolu za obiteljsku kuću koja je postala pravomoćna nakon 1. 1. 2025. i ugovor o građenju obiteljske kuće na temelju kojeg je plaćen porez na dodanu vrijednost

c) presliku zemljišnoknjižnog izvatka ili izvatka iz knjige položenih ugovora

d) potvrdu o prijavi prebivališta podnositelja zahtjeva i članova uže obitelji na adresi na kojoj se nekretnina nalazi, ne stariju od 30 dana od dana podnošenja Zahtjeva

e) dokaz o prodaji nekretnine ako je u vlasništvu ili suvlasništvu imao nekretninu koja se ne smatra odgovarajućom u smislu članka 21. stavka 4. ovoga Zakona,

f) izdan račun odnosno situacija ovjerena od strane nadzornog inženjera, na temelju kojeg je plaćen porez na dodanu vrijednost, na temelju ugovora o građenju obiteljske kuće, kao i plaćene račune za projektiranje i nadzor na temelju kojih je plaćen porez na dodanu vrijednost

g) broj računa na koji se traži isplata potpore i kreditna institucija kod koje se račun vodi.

(7) Ako iz dokumentacije koju je obvezno dostaviti uz Zahtjev nije moguće utvrditi ukupnu korisnu površinu stambene nekretnine, potrebno je dostaviti drugu odgovarajuću dokumentaciju (procjenu vrijednosti nekretnine izrađenu od ovlaštenog procjenitelja, rješenje o legalizaciji, nalaz ovlaštenog inženjere građevine ili arhitekture) iz koje će biti vidljiva ukupna korisna površina stambene nekretnine.

(8) Ako APN utvrdi da je zahtjev nerazumljiv ili nepotpun, zaključkom će pozvati podnositelja zahtjeva da otkloni nedostatak u zahtjevu i za to mu ostaviti primjereni rok, ne duži od 30 dana, uz upozorenje na pravne posljedice ako to u određenom roku ne učini.

(9) Ako i nakon proteka roka za dopunu, podnositelj zahtjeva na postupi sukladno pozivu, APN će zahtjev odbaciti rješenjem.

(10) Ako utvrdi da Podnositelj zahtjeva nije ispunio sve pretpostavke za isplatu potpore, APN će zahtjev odbiti.

Članak 4.

(1) Zahtjevi za ostvarivanje prava na potporu odobravaju se prema vremenu zaprimanja potpunog zahtjeva u APN-u.

(2) Potpun zahtjev za ostvarivanje prava na potporu je onaj koji ima sadržaj i priloge propisane člankom 3. ovoga Pravilnika.

Članak 5.

(1) Rješenje o odobrenju prava na potporu mora sadržavati:

– iznos potpore koji se odobrava uz prikaz obračuna te rok u kojem će se izvršiti isplata potpore, ne duži od 90 dana od dana izvršnosti rješenja o odobrenju potpore

– oznaku nekretnine, ime, prezime, OIB i adresu podnositelja zahtjeva i svih članova njegove uže obitelji

– odredbu o posljedicama nastupa okolnosti iz članka 30.f stavka 1. Zakona o društveno poticanoj stanogradnji.

(2) Podnositelj zahtjeva se može odreći prava na žalbu, o čemu će biti posebno upućen.

(3) Pravomoćno rješenje o odobrenju prava na potporu, APN dostavlja Ministarstvu prostornoga uređenja, graditeljstva i državne imovine koje isplaćuje potporu.

Članak 6.

(1) Ako APN utvrdi da je podnositelj zahtjeva, u roku od pet godina od dana isplate potpore otuđio ili iznajmio nekretninu, odnosno odjavio prebivalište ili se utvrdi da ne boravi u nekretnini za koju je potpora ostvarena, posebnim će rješenjem obvezati podnositelja zahtjeva na povrat isplaćene potpore u cijelosti.

(2) Rješenje iz stavka 1. ovog članka predstavlja ovršnu ispravu.

(3) APN može od podnositelja zahtjeva zatražili i/ili na drugi način pribaviti isprave kojima se dokazuje ispunjavanje uvjeta iz stavka 1. ovog članka.

IV. SREDSTVA ZA ISPLATU POTPORA

Članak 7.

Pod sredstvima za isplatu potpora podrazumijevaju se bespovratna financijska sredstva koja se za ovu namjenu osiguravaju u državnom proračuna Republike Hrvatske, na razdjelu Ministarstva prostornoga uređenja, graditeljstva i državne imovine.

V. OSTALE ODREDBE

Članak 8.

(1) Administrativne i tehničke poslove pripreme i provedbe ovog Pravilnika obavlja APN.

(2) APN ustrojava i upravlja bazom podataka podnesenih zahtjeva, donesenih odluka i isplaćenih potpora u skladu sa Zakonom i ovim Pravilnikom.

(3) APN osigurava zaštitu podataka, u skladu s posebnim propisima o zaštiti podataka te osigurava njihovu dostupnost samo na obrazloženi zahtjev podnositelja upita ili prilikom obavljanja svojih javnih ovlasti.

(4) Smatra se da je podnositelj zahtjeva, podnošenjem zahtjeva za potporu dao dobrovoljni pristanak na poduzimanje svih radnji u vezi s obradom svih osobnih podataka, što obuhvaća i pravo na prikupljanje, spremanje, snimanje i organiziranje, uvid, korištenje i prijenos svih osobnih podataka sa svrhom obavljanja poslova u vezi s ostvarivanjem prava na isplatu potpore i utvrđivanja načina korištenja stana.

(5) Osobni podaci koji su stavljeni na raspolaganje mogu se koristiti samo u svrhe potrebne za provedbu ovog Pravilnika.

Članak 9.

Ovaj Pravilnik stupa na snagu prvi dan nakon objave u »Narodnim novinama«.

Klasa: 011-01/25-01/25

Urbroj: 531-01-25-45

Zagreb, 3. lipnja 2025.

Potpredsjednik Vlade
 i ministar
 Branko Bačić, v. r.

![](/files/_web/sluzbeni-dio/2025/133327/images/12892.jpg)

![](/files/_web/sluzbeni-dio/2025/133327/images/12885.jpg)

![](/files/_web/sluzbeni-dio/2025/133327/images/12877.jpg)